**Pașii necesari pentru înființare firmă**

**I. Verificarea disponibilităţii și/sau rezervării firmei (a denumirii)**

Modalități de acces la informații

-online, [prin accesarea serviciului de Verificare disponibilitate şi rezervare denumire online](https://portal.onrc.ro/ONRCPortalWeb/appmanager/myONRC/wicket?p=rc.rdfo) la adresa <https://portal.onrc.ro/ONRCPortalWeb/appmanager/myONRC/signup?_nfpb=true&_pageLabel=Inregistrare#wlp_Inregistrare> – ATENTIE! Formularele online, necesita utilizarea unei semnături electronice.

- la ghişeu – oficiile registrului comerţului de pe lângă tribunale prin cererea de verificare disponibilitate şi/sau rezervare firmă (original), completă cu 3 denumiri, în ordinea preferinţelor;

Se completează [formularul](https://www.onrc.ro/templates/site/formulare/11-10-181.pdf) (vezi Anexa 1 la prezentul document), ce va fi bifat la pct. 3, în concordanţă cu scopul pentru care este solicitat.

 **Notă**

* Firmele vor fi scrise cu caractere latine, în primul rând în limba română (art. 30 alin. (3) din Legea nr. 26/1990, republicată, cu modificările şi completările ulterioare). Firmele vor cuprinde, după caz, menţiunile prevăzute de art. 31-37 din Legea nr. 26/1990, republicată sau de legile speciale.
* Este interzisă înscrierea unei firme care conţine cuvintele "ştiinţific", "academie", "academic", "universitate", "universitar", "şcoală", "şcolar" sau derivatele acestora (art. 39 alin. (2) din Legea nr. 26/1990, republicată).
* Înscrierea unei firme care conţine cuvintele "naţional", "român", "institut" sau derivatele acestora ori cuvinte sau sintagme caracteristice autorităţilor şi instituţiilor publice centrale se realizează numai cu acordul Secretariatului General al Guvernului. Înscrierea unei firme care conţine cuvinte sau sintagme caracteristice autorităţilor şi instituţiilor publice locale se realizează numai cu acordul prefectului judeţului, respectiv al municipiului Bucureşti, în circumscripţia teritorială în care solicitantul şi-a stabilit sediul social. [*Procedura*](https://www.onrc.ro/index.php/ro/inmatriculari/operatiuni-prealabile/verificare-si-rezervare-firma?amp;view=article&amp;id=365) de obținere a acordului prevăzut de art. 39 din Legea nr. 26/1990, republicată şi înscrisurile în susţinerea acesteia, menţionate în opisul anexat la cerere, se depun la biroul unic din cadrul oficiului registrului comerţului de pe lângă tribunal în a cărui rază teritorială se află sediul social al persoanei juridice solicitante.
* Firmele radiate din registrul comerţului nu sunt disponibile pentru o perioadă de 2 ani de la data radierii, cu excepţia cazurilor prevăzute la art. 41 din Legea nr. 26/1990, republicată.
* Firma se înstrăinează numai împreună cu fondul de comerţ (art. 42 din Legea nr. 26/1990, republicată).
* În vederea rezervării, firma este supusă operaţiunii de verificare a îndeplinirii cumulative a condiţiilor generale şi speciale de legalitate, de disponibilitate şi de distinctivitate faţă de firmele înregistrate în registrul comerţului sau rezervate în vederea înregistrării (art. 29 alin. (1) din Normele metodologice privind modul de ţinere a registrelor comerţului, de efectuare a înregistrărilor şi de eliberare a informaţiilor).
* Nu reprezintă elemente de distinctivitate, fără ca enumerarea să fie limitativă (art. 29 alin. (4) din Normele metodologice):
	+ articularea cuvintelor;
	+ inversarea ordinii cuvintelor care au intrat în componenţa unei firme înregistrate sau rezervate;
	+ dublarea uneia sau mai multora dintre literele ori cifrele care au intrat în componenţa unei firme;
	+ adăugarea sau eliminarea adverbelor, prepoziţiilor, conjuncţiilor, numerelor, semnelor de punctuaţie şi a altor particularităţi similare, având o semnificaţie vagă, precum şi a abrevierilor care nu sunt de natură să schimbe înţelesul denumirii;
	+ utilizarea unor cuvinte diferite din punct de vedere semantic, dar identice fonetic;
	+ folosirea unor prescurtări ale cuvintelor care intră în componenţa unei firme înregistrată sau rezervată;
	+ utilizarea simbolurilor echivalente literelor şi cuvintelor (ex.: @, #, % etc.);
	+ utilizarea/neutilizarea diacriticelor;
	+ adăugarea, eliminarea sau înlocuirea unei părţi din denumire, dacă adăugarea, eliminarea sau înlocuirea nu schimbă înţelesul firmei sau utilizarea cuvintelor „grup”, „holding”, „company”, „trust”, „com”, „trans” etc.;
	+ adăugarea cuvântului „România” indiferent de limba în care este redat.
* Verificarea şi rezervarea firmei se realizează la nivel naţional înainte de întocmirea actelor constitutive sau, în cazul schimbării denumirii, a actelor modificatoare ale acestora.
* Rezervarea firmei este valabilă pentru o perioadă de cel mult 3 luni de la data înregistrării cererii.
* Verificarea disponibilităţii firmei, efectuată de oficiul registrului comerţului prin personalul său, are caracter administrativ şi prealabil. În final, asupra legalităţii se va pronunţa directorul oficiului registrului comerţului de pe lângă tribunal şi/sau persoana sau persoanele desemnate cu ocazia soluţionării cererii de înregistrare în registrul comerţului.
* Documentele se depun la ORC în raza căruia firma îşi stabileşte sediul social, la ghişeu, prin corespondenţă sau în formă electronică, situaţie în care va avea incorporată, ataşată sau logic asociată semnătura electronică extinsă.
* Formularele se distribuie la sediul ORC.

Dovada verificării disponibilităţii şi rezervării firmei se acordă pe loc.

*Dovada verificării disponibilităţii şi rezervării firmei* ***trebuie*** *ataşată la dosarul de înființare firmă în original.*

**II Actele Necesare pentru Înființarea firmei**

Dosarul trebuie să cuprindă:

1. Dovada verificării disponibilităţii şi rezervării denumirii firmei (original);

NOTA:

*Dacă este cazul, acordul pentru utilizarea denumirii, prevăzut de art. 39 din Legea nr. 26/1990, republicată, cu modificările şi completările ulterioare (original);*

1. Cererea de înregistrare (original)  (vezi anexa 2 la prezentul document)
2. Anexa privind înregistrarea fiscală (vezi anexa 3 la prezentul document)
3. Declaraţia-tip pe propria răspundere semnată de asociaţi sau de administratori din care să rezulte, după caz, că:
	* persoana juridică nu desfăşoară la sediul social, la sediile secundare sau în afara acestora, activităţile declarate, o perioadă de maximum 3 ani (vezi anexa 4 la prezentul document);
	* persoana juridică îndeplineşte condiţiile de funcţionare prevăzute de legislaţia specifică în domeniul sanitar, sanitar-veterinar, protecţiei mediului şi protecţiei muncii pentru activităţile precizate în declaraţia-tip (vezi anexa 5 la prezentul document)
4. Declaraţia că persoana are calitatea de asociat unic într-o singură societate cu răspundere limitată sau că societatea cu răspundere limitată cu asociat unic nu este asociat unic în altă societate cu răspundere limitată (original)

*NOTA:*

*În cazul societăţilor cu răspundere limitată constituite cu asociat unic, dacă există aporturi în natură, se solicită în prealabil numirea de către directorul oficiului registrului comerţului de pe lângă tribunal şi/sau persoana sau persoanele desemnate a unui expert contabil pentru evaluarea acestora. Cererea se depune la oficiul registrului comerţului cu plata taxei de registru.Verificarea calităţii de asociat unic în cazul societăţilor comerciale constituite cu asociat unic conform prevederilor art. 14  alin. 1-2 din Legea nr. 31/1990 republicată, cu modificările şi completările ulterioare)*

1. Actul constitutiv (original) – (vezi model acte constitutive pentru [SRL asociat unic](https://www.onrc.ro/documente/acte_constitutive/model%20AC%20SRL%20AS.%20UNIC%20MODIFICAT.doc) si [SRL mai mulți asociați](https://www.onrc.ro/documente/acte_constitutive/MODEL%20AC%20SRL%20MM%20ASOCIATI%20MODIFICAT.doc), anexele 6 si 7)
2. Documentul care atestă dreptul de folosinţă asupra spaţiului cu destinaţie de sediu social (copie)

NOTA:

*Documentele care atestă drepturile de folosinţă asupra spaţiilor cu destinaţie de sediu social/profesional şi/sau de sedii secundare pot fi: extras de carte funciară, în termen de valabilitate la depunere, dar nu mai vechi de 30 de zile, contract de vânzare-cumpărare, contract de donaţie în formă autentică, certificat de moştenitor, act notarial de ieşire din indiviziune sau de delimitare a proprietăţii, hotărâre judecătorească definitivă privind proprietatea sau folosinţa/uzufructul, hotărârea judecătorească definitivă de ieşire din indiviziune, proces verbal de recepţie a construcţiei, act de adjudecare a imobilului vândut în cadrul executării silite, contract de schimb, contract de închiriere (înregistrat la Administraţia Finanţelor Publice, în cazul proprietarului/locatorului persoană fizică), contract de subînchiriere, contract de concesiune, contract de leasing imobiliar, contract de comodat, contract de uz, contract de uzufruct, certificat de rol fiscal/rol agricol în termen de valabilitate sau orice alt act juridic care conferă dreptul de folosinţă, la alegerea solicitantului. Extrasul de carte funciară şi certificatul de rol fiscal/rol agricol se depun în original, celelalte documente urmând a fi depuse în copie certificată de parte sau în copie legalizată.*

1. Cererea adresată ANAF în vederea obţinerii certificatului emis de administraţia financiară competentă, care certifică faptul că pentru imobilul cu destinaţie de sediu social nu a fost înregistrat un alt document pentru înstrăinarea dreptului de folosinţă asupra aceluiaşi imobil, cu titlu oneros sau gratuit (vezi anexa 8 la prezentul document)â
2. Dacă din certificatul emis de ANAF rezultă că sunt deja înregistrate la administraţia financiară alte documente care atestă înstrăinarea dreptului de folosinţă asupra aceluiaşi imobil cu destinaţie de sediu social, se va depune Declaraţia pe propria răspundere în formă autentică (la notar) privind respectarea condiţiilor referitoare la sediul social.

NOTA:

*Certificatul emis de administraţia financiară competentă, prevăzut de O.U.G. nr. 54/2010 privind unele măsuri pentru combaterea evaziunii fiscale, se obţine prin completarea cererii de înregistrare la ANAF, aprobată prin Ordinul Preşedintelui ANAF nr. 205/2012, pe care se vor aplica timbre fiscale în valoare de 4 lei. Acesta va fi anexat la cererea de înregistrare în registrul comerţului. În conformitate cu prevederile art. 17 alin. (4) din Legea nr. 31/1990, republicată, astfel cum a fost modificată prin O.U.G. nr. 54/2010 privind unele măsuri pentru combaterea evaziunii fiscale, la acelaşi sediu vor putea funcţiona mai multe societăţi numai dacă imobilul, prin structura lui, permite funcţionarea mai multor societăţi în încăperi diferite sau în spaţii distinct partajate. Numărul societăţilor comerciale ce funcţionează într-un imobil nu poate depăşi numărul de încăperi sau spaţii distincte obţinute prin partajare. În cazul în care din certificatul emis potrivit primului paragraf rezultă că sunt deja înregistrate la organul fiscal alte documente care atestă cedarea dreptului de folosinţă asupra aceluiaşi imobil cu destinaţie de sediu social, se depune o declaraţie pe propria răspundere în formă autentică privind respectarea condiţiilor referitoare la sediul social, prevăzute la paragraful 2.*

1. Dovezile privind efectuarea vărsămintelor aporturilor subscrise de asociaţi la capitalul social (copii)

NOTA:

- *Dovezile privind efectuarea vărsămintelor aporturilor la capitalul social se pot face, după caz: pentru aporturile în numerar: foaie de vărsământ, ordin de plată sau chitanţă CEC; pentru aporturile în natură subscrise la capitalul social: titlul de proprietate (facturi, titluri de proprietate asupra bunurilor imobile, inclusiv certificatul de sarcini al acestor bunuri); dacă este cazul, raportul de evaluare a bunurilor întocmit de persoanele autorizate în condiţiile legii. Raportul de evaluare este obligatoriu în cazul SRL cu asociat unic.*

1. Actele privind proprietatea pentru aporturile în natură subscrise şi vărsate la constituire; în cazul în care printre acestea se afla şi imobile, certificatul constatator al sarcinilor de care sunt grevate (copii certificate);
2. Declaraţiile date pe propria răspundere, după caz, de către fondatori/administratori sau persoane fizice reprezentante ale persoanei juridice numită administrator, din care să rezulte că îndeplinesc condiţiile legale pentru deţinerea acestor calităţi (original)

NOTĂ:

*Declaraţiile date pe propria răspundere de către persoanele care, potrivit legii, au această obligaţie, pot fi făcute în formă autentică de notarul public, în formă atestată de avocat în condiţiile Legii nr. 51/1995, modificată, sau cu darea de dată certă prin serviciile de asistenţă din cadrul ORC.*

1. Actele de identitate ale fondatorilor, administratorilor (copie);
2. Specimenele de semnătură ale reprezentanţilor societăţii (original) ~~;~~

*NOTĂ:*

*Specimenele de semnătură ale reprezentanţilor societăţii se depun la oficiul registrului comerţului odată cu cererea de înregistrare, dacă au fost numiţi prin actul constitutiv şi pot fi date în faţa directorului ORC sau a înlocuitorului acestuia care va certifica semnătura sau în formă autentică la notarul public.)*

**Dacă este cazul pe lângă documentele obligatorii ar mai trebui depuse, după caz:**

* + actele de înregistrare ale fondatorilor, administratorilor, cenzorilor persoane juridice (copie certificată);
	+ avizul privind schimbarea destinaţiei imobilelor colective cu regim de locuinţă, prevăzut de Legea nr. 196/2018 (vezi anexa 8 la prezentul documente);
	+ hotărârea organului statutar privind participarea la constituirea societăţii a fondatorilor persoane (copie certificată);
	+ mandatul pentru persoana abilitată să semneze actul constitutiv în numele şi pe seama fondatorului persoană juridică (copie certificată);
	+ certificatul de bonitate a persoanelor juridice nerezidente care participă la constituirea unei societăţi, emis de o bancă sau de camera de comerţ competentă din ţara de naţionalitate (original şi copie tradusă);
	+ avizele prealabile prevăzute de legile speciale (copie);
	+ împuternicire specială (în formă autentică), avocaţială sau delegaţie pentru persoanele desemnate să îndeplinească formalităţile legale (original);

Formularele sunt disponibile atat in anexa, cat si in format fizic de la Registru Comerţului sau online de pe site-ul ORC <https://www.onrc.ro/index.php/ro/> .

**III. Întocmirea actului constitutiv și a declarației de onorabilitate corespunzător formei juridice de societate pe care asociatul/asociații au ales-o.**

a) pentru întocmirea actului constitutiv asociatul/asociații pot contacta: un notar sau se pot adresa Biroului de consultanță din cadrul Oficiului Registrului Comerțului, sau puteți cere expertului ADDJB cu care țineți legătura să vă sprijine în completarea acestui document;

b) la întocmirea actului constitutiv sunt necesare:

- acte de identificare a asociaților, administratorilor sau reprezentanților persoane fizice: carte de identitate;

În cazul în care societate are asociat unic actul constitutiv și declarația de onorabilitate se întocmește pe loc, iar în cazul în care societatea are mai mulți acționari durata de eliberare a documentelor este de 2-3 zile.

**IV. Stabilirea Sediului Social**

Un proces pe care îl poţi face **în paralel** cu toţi paşii pentru realizarea dosarului de înființare firmă.

În primul rând, ai nevoie să-ţi cauţi un sediu social. Aceasta poate fi o casă sau un apartament, personal sau închiriat.

Următoarea fază, este trecerea pe numele firmei a sediului social. Acest lucru se poate face cu ajutorul unui [***contract de comodat***](file:///C%3A%5CUsers%5CUser%5CAppData%5CLocal%5CMicrosoft%5CWindows%5CINetCache%5CContent.Outlook%5C4OSAYVUF%5Cptr%20infiintare%20firma%5CModel-contract-de-comodat.rtf) sau a unui  [***contract de închiriere***](file:///C%3A%5CUsers%5CUser%5CAppData%5CLocal%5CMicrosoft%5CWindows%5CINetCache%5CContent.Outlook%5C4OSAYVUF%5Cptr%20infiintare%20firma%5CModel-contract-de-inchiriere.doc)  (vezi modelele din Anexele 10 si 11). Acest contract trebuie realizat între deținătorul imobilului și firma (Denumirea aleasă la Pasul nr.I).

Pe lângă acest contract în original, în dosar trebuie completată  [***Cererea de înregistrare a documentului care atestă dreptul de folosință asupra spațiului cu destinație de sediu social***](file:///C%3A%5CUsers%5CUser%5CAppData%5CLocal%5CMicrosoft%5CWindows%5CINetCache%5CContent.Outlook%5C4OSAYVUF%5Cptr%20infiintare%20firma%5CAnexa2_PO.pdf) (vezi anexa 8) și de eliberare a certificatului pentru spațiul cu destinație de sediu social. Aceasta trebuie depusă în variantă originală.

**Atenţie!** În cazul în care sediul social este un apartament, ești nevoit să completezi și o Cerere aprobată de vecinii și administratorul blocului. Trebuie să primești semnături de la toți vecinii din jurul apartamentului tău (de sus, de jos, din stânga și din dreapta imobilului) și a administratorului.

*Toate aceste Cereri şi Declarații privind sediul social trebuie atașate la dosarul de înființare firmă în forma originală.*

**V. Realizarea Capitalului Social**

Asociatul/asociații trebuie să depună capitalul social in cuantum de minim 200 de lei, care se divide în părţi sociale egale, care, la rândul lor, **nu pot fi mai mici de 10 lei.** În cazul în care, într-o societate cu răspundere limitată, părţile sociale sunt ale unei singure persoane, aceasta, în calitate de asociat unic, are drepturile şi obligaţiile ce revin adunării generale a asociaţilor. Acest proces se poate face la orice bancă. La bancă trebuie mers cu o variantă de act constitutiv pentru a realiza conform acestuia vărsămintele pentru capitalul social.

Nu există un maxim de capital social, acesta fiind însumarea acțiunilor sau a părților sociale din cadrul unei entități, care sunt conforme cu numărul de asociați și procentajul obținut de aceștia, în funcție de capitalul social depus. Există, în schimb, o diferență între valoarea capitalului social și suma de bani depusă în bancă ca aport la constituirea sau la majorarea capitalului social. De subliniat este că un asociat/acționar **NU** poate utiliza banii societății din cadrul capitalului social în scopuri personale de profit. Aceștia vor putea utiliza doar câștigul din dividente.

După ce sunt depuși banii pentru capitalul social, vei primi o chitanță ce reprezintă dovada efectuării vărsămintelor în condițiile actului constitutiv.

*Aceasta dovadă trebuie depusă în original la dosarul de înființare firmă.*

**VI. Alte Documente**

1. Specimenul de semnături se obține și se completează doar de către Administrator/Administratori. Semnătura trebuie pusă în faţa reprezentantului de la biroul de depunere a dosarelor de înființare firme.

2. Copii după Cărţile de Identitate a Asociatului/Asociaţilor şi a Administratorului/ Admimistratorilor (în cazul în care aceştia nu sunt şi Asociaţi) şi completat pe ele Numele şi Prenumele, Semnătură şi că acestea sunt conform cu originalele.

**VII. Ultimul Pas**

După colectarea tuturor declaraţiilor completate din paşii anteriori şi realizării dosarului (dosar cu şină) de înființare firmă se merge la ghişeul de depunere a dosarului. După ce îl verifică, va trebui să treceţi prin ultima acţiune, aceea de a plăti taxa de înregistrare a firmei şi a tarifului de publicare în Monitorul Oficial.

*Costul pentru înregistrarea SRL-ului este de 122 lei.*

*Termenul de eliberare de la data depunerii dosarului este de 3 zile.*

**Informații utile:**

**1.Oficiul Registrului Comerţului de pe lângă Tribunalul Brașov:**

***ATENTIE: ORCT Brașov – are sediul nou in Strada Zizinului, nr. 106 A, Corp A, Etaj, Spațiu 2.***

**Date de contact:**

Tel: 0268/3211 992

Fax: 0268/ 318 616

E-mail: orcbv@bv.onrc.ro

Program de lucru

Luni - Joi

08:00 – 16:30

Vineri

08:00 – 14:00

2. **Oficiul Registrului Comerţului de pe lângă Tribunalul Covasna:**

**Date de contact:**

Sf. Gheorghe, Str. Ciucului nr. 22, Cod poştal 520019
Tel.: 0267 / 318.020
Fax: 0267 / 316.807
E-mail: orccv@cv.onrc.ro

Program de lucru

Luni - Joi

8:00 - 16:30

Vineri

8:00 - 14:00

**3. Oficiul Registrului Comerţului de pe lângă Tribunalul Harghita:**

**Date de contact:**

Miercurea Ciuc, B-dul. Timişoarei nr.24, Cod poştal 530212
Tel.: +40266311606, +40266311607
Fax: +40266311607
E-mail: orchr@hr.onrc.ro

Birou teritorial Toplița

Str. Nicolae Balcescu nr. 14, Toplita

Tel.: +40266343121

E-mail: corina.pop@hr.onrc.ro

Birou Teritorial Odorheiu Secuiesc

Str. Pietroasa nr. 1, apt. 3, Odorheiu Secuiesc

Tel.: +40757101852

E-mail: odorhei@hr.onrc.ro

**Program de lucru**Luni - Joi
8:00 - 16:30
Vineri
8:00 - 14:00

1. **Oficiul Registrului Comerţului de pe lângă Tribunalul Mureș:**

**Date de contact:**

Târgu Mureş, Str. Zăgazului nr. 14/A, Cod poştal 540312

Tel.: +40265264183

Fax: +40265268121

E-mail: orcms@ms.onrc.ro

Birou teritorial SIGHIȘOARA

Str. Ilarie Chendi nr. 22, ap. III, corp A, Sighișoara

Tel.: +40265774273

E-mail: sighisoara@ms.onrc.ro

**Program de lucru**Luni - Joi
8:00 - 16:30
Vineri
8:00 - 14:00

1. **Oficiul Registrului Comerţului de pe lângă Tribunalul Alba:**

**Date de contact:**

Alba Iulia, Piata Iuliu Maniu nr. 10
Tel.: +40258810336, +40258815521
Fax: +40258817025
E-mail: orcab@ab.onrc.ro

**Program de lucru**Luni - Joi
8:00 - 16:30
Vineri
8:00 - 14:00

1. **Oficiul Registrului Comerţului de pe lângă Tribunalul Sibiu:**

**Date de contact:**

Sibiu, Str. Dorului nr. 20, Cod poştal 550074

Tel.: +40269212706

Fax: +40269215664

E-mail: orcsb@sb.onrc.ro

Birou teritorial MEDIAS

Piata Regele Ferdinand nr. 1, Medias

Tel.: +40269845084

E-mail: orcmedias@sb.onrc.ro

**Program de lucru**Luni - Joi
8:00 - 16:30
Vineri
8:00 - 14:00